Ɔbrɛfɛw ne da ɔtɔdo anan wɔ afe 2022 mu na akyerɛkyerɛfo nkabɔmukuw ebiasa a wɔwɔ ɔman Ghana mu dze too no nkorɔfo enyim dɛ, mma obiara nkɔ edwuma kɛpem ber a wɔbɛsan aka akyerɛ hɔn dɛ wɔnkɔ nkɔtoa hɔn edwumayɛ do. Siantsir no nyinara nye dɛ, aban apaw Owura bi a ne dzin dze Eric Nkansah dɛ ɔmbɛyɛ panyin a ɔbɔhwɛ Ghana nwomasua do ntoto ndzɛmba.
Iyi na mpanyimfo a wɔda akyerɛkyerɛfo nkabɔmukuw ahorow n’ano no tsee na wɔsɔree gyina dɛ oho, wɔnnkɛpem ara da na no dɛm ntsi aban nsesa no ntsɛmpa ara. Wɔkyerɛ dɛ, Owura Eric Nkasah yɛ nyimpa a ɔyɛ edwuma wɔ sikakorabea na wɔnnkɛpem ma nyimpa a ɔtse dɛm no edzi dzibew a ɔtse dɛm. Asoɛe a wɔhwɛ ndwuma nsɛnsɛm do dze asɛm yi kɛdan NLCfo osiandɛ nna akyerɛkyerɛfo nkabɔmukuw ebiasa no nngye ntomu dɛ wɔbɔtwe hɔn etuatsew no asan.
Nhyiamu kɔr do, Ɔbrɛfɛw 9,2022 wɔ akyerɛkyerɛfo nkabɔmukuw ebiasa na NLC hɔn ntamu. Nhyiamu no mu no, NLC kaa kyerɛɛ akyerɛkyerɛfo nkabɔmukuw ebiasa no dɛ wɔnsan akɛkyerɛ adze ber a nkitsahodzi gu do ara rokɔ do dze ayɛ hɔn apɛdze ama hɔn no.
Ber a ɔsoafo abedziekyir a ɔhwɛ edwumayɛ nsɛm do, okunyin Bright Wereko Brobbey rekasa kyerɛ nsɛnkyerewfo wɔ nyhiamu no ekyir no, ɔkaa dɛ, akyerɛkyerɛfo nkabɔmukuw ebiasa yi ammfa kwan pa a nkyɛ ɔsɛdɛ wɔfa do ansaana wɔatwe hɔn edwumayɛ asensan na no dɛm ntsi, wɔahyɛ hɔn dɛ wɔnsan nkɔ nkɔtoa hɔn edwumayɛ do ber a wɔnye aban gu do rekasa ma yie atɔ yie.
Akyerɛkyerɛfo nkabɔmukuw ebiasa no akyerɛ dɛ wɔmmpɛ Owura Eric Nkansah dj hɔn panyin nae so wonnkotum nye no ayɛ edwuma ntsi wɔserɛ dɛ aban nsesa no.
